**เจ้าชายโทโมฮิโตะแห่งมิกาซะ** (ญี่ปุ่น: 寛仁親王; โรมาจิ: *Tomohito Shinnō*; 5 มกราคม พ.ศ. 2489 – 6 มิถุนายน พ.ศ. 2555) เป็นพระโอรสองค์ใหญ่ของเจ้าชายทากาฮิโตะ มิกาซะโนะมิยะ กับเจ้าหญิงยูริโกะ พระชายาฯ เป็นพระญาติวงศ์ชั้นที่ 1 ของสมเด็จพระจักรพรรดิอากิฮิโตะ เคยอยู่ในลำดับที่หกแห่งการสืบราชสันตติวงศ์ญี่ปุ่น และเป็นว่าที่ผู้สืบบรรดาศักดิ์ *มิกาซะโนะมิยะ* ต่อจากพระบิดา เจ้าชายโทโมฮิโตะเป็นเจ้านายพระองค์แรกตั้งแต่ยุคเมจิที่ไว้พระมัสสุและพระทาฐิกะ มีสมญาว่า "เจ้าเครา" (ヒゲの殿下, *Hige no Denka*)

เจ้าชายโทโมฮิโตะแห่งมิกาซะสิ้นพระชนม์เมื่อวันที่ 6 มิถุนายน พ.ศ. 2555 ด้วยโรคมะเร็ง

พระประวัติ
----------

เจ้าชายโทโมฮิโตะแห่งมิกาซะ ประสูติเมื่อวันที่ 5 มกราคม พ.ศ. 2489 ณ วังของพระบิดา สำเร็จการศึกษาสาขารัฐศาสตร์ คณะนิติศาสตร์ มหาวิทยาลัยกากูชูอิง เมื่อ พ.ศ. 2511 และทรงศึกษาต่อที่วิทยาลัยมอดลิน มหาวิทยาลัยออกซฟอร์ด สหราชอาณาจักร ช่วง พ.ศ. 2511–2513

เสกสมรส
-------

เจ้าชายโทโมฮิโตะแห่งมิกาซะทรงหมั้นกับโนบูโกะ อาโซ ธิดาของทากากิจิ อาโซ ประธานบริษัทอาโซซีเมนต์ หลานตาของชิเงรุ โยชิดะ อดีตนายกรัฐมนตรีญี่ปุ่น และเป็นน้องสาวของทาโร อาโซ อดีตนายกรัฐมนตรีญี่ปุ่น เมื่อวันที่ 21 พฤษภาคม พ.ศ. 2523 และเสกสมรสในวันที่ 7 พฤศจิกายนปีเดียวกัน และโนบูโกะได้รับการสถาปนาขึ้นเป็น *เจ้าหญิงพระชายา* ถือเป็นเจ้านายญี่ปุ่นพระองค์ที่สองที่มีพื้นเพเป็นคริสตัง (พระองค์แรกคือสมเด็จพระจักรพรรดินีมิจิโกะ แต่ต่างตรงที่เจ้าหญิงโนบูโกะทรงผ่านพิธีศีลล้างบาปมาแล้ว) ทั้งสองมีพระธิดาด้วยกันสองพระองค์ คือ

1. เจ้าหญิงอากิโกะแห่งมิกาซะ (ญี่ปุ่น: 彬子女王; โรมาจิ: *Akiko Joō*; ประสูติ 20 ธันวาคม พ.ศ. 2524)
2. เจ้าหญิงโยโกะแห่งมิกาซะ (ญี่ปุ่น: 瑶子女王; โรมาจิ: *Yōko Joō*; ประสูติ 25 ตุลาคม พ.ศ. 2526)

เดิมเจ้าชายโทโมฮิโตะและครอบครัวประทับอยู่ร่วมกันในหมู่พระตำหนักอากาซากะ เขตมินาโตะ โตเกียว กระทั่งเดือนตุลาคม พ.ศ. 2552 เจ้าหญิงโนบูโกะทรงแยกจากพระสวามีและพระธิดาออกไปประทับที่อื่น

สิ้นพระชนม์
-----------

เจ้าชายโทโมฮิโตะได้รับการวินิจฉัยว่าประชวรด้วยโรคมะเร็งตั้งแต่ พ.ศ. 2534 ต่อมาทรงประชวรด้วยโรคมะเร็งกล่องเสียงใน พ.ศ. 2546 และทรงรับถวายการรักษาทันที เดือนกันยายน พ.ศ. 2549 พระองค์กรามหักหลังการรักษาด้วยเคมีบำบัด ครั้น พ.ศ. 2550 เจ้าชายโทโมฮิโตะทรงตรัสต่อสาธารณชนว่า พระองค์ประชวรด้วยโรคพิษสุราเรื้อรังและกำลังรับการรักษาที่โรงพยาบาลของสำนักพระราชวัง เดือนมีนาคม พ.ศ. 2551 เชื้อมะเร็งกระจายไปทั่วพระศอ (คอหอย) และทรงเข้ารับการผ่าตัด แม้จะพยายามรักษาเสียงของพระองค์ไว้ได้ แต่หลังการประชวรด้วยพระอาการพระปับผาสะอักเสบอันเกิดการการกลืนพระกระยาหารที่ไม่เหมาะสม พระองค์ต้องใช้เครื่องช่วยพูด (Electrolarynx) เมื่อมีรับสั่งเท่านั้น

เจ้าชายโทโมฮิโตะแห่งมิกาซะสิ้นพระชนม์เมื่อวันที่ 6 มิถุนายน พ.ศ. 2555 เนื่องจากอวัยวะภายในล้มเหลว สิริพระชันษา 66 ปี พระราชพิธีถวายพระเพลิงจัดขึ้นภายในสุสานหลวงโทชิมางาโอกะ มีผู้เข้าร่วมพระราชพิธี 660 คน

มิถุนายน พ.ศ. 2556 สำนักพระราชวังญี่ปุ่นประกาศรวมครอบครัวของเจ้าชายโทโมฮิโตะเข้ากับเจ้าชายทากาฮิโตะ มิกาซะโนะมิยะ เป็นครอบครัวเดียวกัน

อ้างอิง
-------

1. 1 2  A Font of Commentary Amid Japan’s Taciturn Royals New York Times, 20 October 2007
2. 1 2  "Prince's 2012 passing reduces Imperial household families by one". Japan Times. คลังข้อมูลเก่าเก็บจากแหล่งเดิมเมื่อ 2016-04-26. สืบค้นเมื่อ 2013-12-13.
3. ↑  Prince Tomohito to undergo surgery for throat cancer เก็บถาวร 1 ตุลาคม 2011 ที่ เวย์แบ็กแมชชีน Japan News Review 14 March 2008
4. ↑  三笠宮寛仁さま　ご逝去. *NHK* (ภาษาญี่ปุ่น). 6 June 2012. คลังข้อมูลเก่าเก็บจากแหล่งเดิมเมื่อ 9 June 2012. สืบค้นเมื่อ 6 June 2012.
5. ↑  "Prince Tomohito's funeral draws 660 luminaries". *The Japan Times*. คลังข้อมูลเก่าเก็บจากแหล่งเดิมเมื่อ 19 July 2012. สืบค้นเมื่อ 9 January 2013.

แหล่งข้อมูลอื่น
---------------

* Kunaicho | Their Imperial Highnesses Prince and Princess Tomohito of Mikasa

| * ด
* ค
* ก
เจ้าชายแห่งญี่ปุ่น |
| --- |
| นับตั้งแต่รัชกาลของจักรพรรดิเมจิเป็นต้นไป |
| รุ่นที่ 1 | เจ้าชายยูกิฮิโตะ ทาเกะโนะมิยะ · จักรพรรดิไทโช · เจ้าชายมิชิฮิโตะ อากิโนะมิยะ · เจ้าชายเทรูฮิโตะ มิซุโนะมิยะ |  |
| รุ่นที่ 2 | จักรพรรดิโชวะ · เจ้าชายยาซูฮิโตะ ชิจิบุโนะมิยะ · เจ้าชายโนบูฮิโตะ ทากามัตสึโนะมิยะ · เจ้าชายทากาฮิโตะ มิกาซะโนะมิยะ |
| รุ่นที่ 3 | จักรพรรดิอากิฮิโตะ · เจ้าชายมาซาฮิโตะ ฮิตาจิโนะมิยะ · เจ้าชายโทโมฮิโตะแห่งมิกาซะ · เจ้าชายโยชิฮิโตะ คัตสึระโนะมิยะ · เจ้าชายโนริฮิโตะ ทากามาโดะโนะมิยะ |
| รุ่นที่ 4 | จักรพรรดินารูฮิโตะ · เจ้าชายฟูมิฮิโตะ อากิชิโนะโนะมิยะ |
| รุ่นที่ 5 | เจ้าชายฮิซาฮิโตะแห่งอากิชิโนะ |